Diari Oficial de la Generalitat Valenciana


Sumari del DOGV 3991, del 03-05-2001 (2001/4018)

ORDRE de 25 d'abril de 2001, de la Conselleria de Benestar Social per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i d'Educació Primària, sostinguts amb fons públics de la Generalitat Valenciana , que tinguen com a finalitat la conciliació de la vida familiar i laboral, durant l'any 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3991

Data del DOGV
:   03-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4018


Data del document
:   25-04-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * alumne
    * educació no formal
    * associació
    * parentiu
    * suport econòmic
    * ajuda pública

ORDRE de 25 d'abril de 2001, de la Conselleria de Benestar Social per la qual es convoquen ajudes per a finançar activitats complementàries i extraescolars, realitzades per alumnes dels centres educatius d'Educació Infantil i d'Educació Primària, sostinguts amb fons públics de la Generalitat Valenciana , que tinguen com a finalitat la conciliació de la vida familiar i laboral, durant l'any 2001. [2001/X4018]
  
Exposició de motius
  
La incorporació de la dona al mercat de treball ha motivat un dels canvis socials més profunds d'aquest segle. Aquest fet fa necessari configurar un sistema que preveja les noves relacions socials sorgides i una nova manera de cooperació entre dones i homes que permeta un repartiment equilibrat de responsabilitats en la vida professional i en la privada.
  
La necessitat de conciliació del treball i de la família, ha sigut plantejada, en tots els nivells, com una condició vinculada de manera inequívoca a la nova realitat social. Açò planteja una complexa i difícil problemàtica que ha d'abordar-se, no sols amb importants reformes legislatives, sinó amb la necessitat de promoure addicionalment serveis d'atenció a les persones, en un marc més ampli de política de família, i entre les moltes qüestions que planteja, es troba la necessitat d'adequar els horaris escolars al món laboral.
  
La Llei de la Generalitat Valenciana 5/1997, de 25 de juny, per la qual es regula el Sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials mitjançant l'aportació dels recursos financers, tècnics, humans i organitzatius necessaris.
  
Per a la consecució d'aquests objectius, a la Conselleria de Benestar Social li correspon fomentar, de manera especialitzada, les actuacions tendents a la protecció i a la promoció de l'estructura familiar, com a nucli natural i fonamental.
  
El Decret 138/2000, de 12 de setembre, del Govern Valencià, li atribueix entre altres a la Direcció General de la Dona la funció d'elaborar, de promoure i d'executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Com a continuïtat en la consecució dels objectius del Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones, recull en un dels seus objectius proporcionar serveis d'assistència i d'atenció als fills de dones treballadores.
  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 138/2000, de 12 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
És objecte d'aquesta ordre la concessió d'ajudes a les federacions d'associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Comunitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Article 2
  
Aprovar les bases per les quals es regeix aquesta convocatòria, que són incloses com annex I d'aquesta ordre i el model de sol·licitud per a les esmentades ajudes que s'acompanya com a annex II.
  
Article 3
  
1. La dotació econòmica de les ajudes se sufragarà a càrrec del capítol IV del pressupost de despeses de la Generalitat Valenciana per a l'exercici 2001, Línia de subvenció T4917. L'import global màxim de les ajudes serà de vint-i-dos milions set-centes vint-i-nou mil pessetes (81.752.288 PTA), (136.604,04 euros).
  
2. El règim d'ajudes serà d'aplicació d'acord amb les actuacions previstes en el programa operatiu del Fons Social Europeu, integrades en l'eix prioritari de participació de les dones en el mercat de treball, que s'expressen en allò establit en aquesta ordre.
  
DISPOSICIONS FINALS
  
Primera
  
S'autoritza la directora general de la Dona perquè, en l'àmbit de les seues competències, adopte les mesures necessàries per al desenvolupament i aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Benestar Social en el termini d'un mes a comptar des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 25 d'abril de 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Primera. Objecte i àmbit
  
És objecte d'aquesta convocatòria la concessió d'ajudes a les federacions d'associacions de mares i pares d'alumnes dels centres educatius (Educació Infantil i Educació Primària), sostinguts amb fons públics de la Generalitat Valenciana, que realitzen activitats extraescolars i complementàries, dirigides a la conciliació de la vida familiar i laboral.
  
Totes les activitats, objecte d'aquesta ordre, es realitzaran en l'àmbit territorial de la Comunitat Valenciana.
  
Segona. Naturalesa de les ajudes
  
Les ajudes regulades en aquesta ordre, tindran la naturalesa jurídica de subvencions públiques.
  
Tercera. Beneficiaris/es
  
Seran beneficiàries les federacions de mares i pares d'alumnes, a què es refereix la base primera d'aquesta ordre i que reunisquen els requisits següents:
  
· Tenir establida la seua seu i l'activitat en l'àmbit de la Comunitat Valenciana.
  
· Estar inscrites en el cens de federacions de mares i pares d'alumnes de centres docents no universitaris de la Comunitat Valenciana, a què es refereix l'Ordre de 4 de novembre de 1996, de la Conselleria de Cultura i Educació.
  
· Realitzar les activitats per a les quals se sol·licita subvenció.
  
Quarta. Publicitat i difusió
  
Serà obligació de les entitats beneficiàries de les ajudes regulades en aquesta ordre, donar a conèixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social i cofinançada pel Fons Social Europeu, havent de sotmetre's al Reglament núm. 1.159/2000, de 30 de maig, sobre les activitats d'informació i publicitat que han de portar a terme els estats membres en relació amb les intervencions dels Fons Estructurals.
  
Incorporar en tot el material imprés, que es derive de les activitats objecte d'aquesta ordre, els logotips de la Generalitat Valenciana, del Pla d'Igualtat d'Oportunitats entre Homes i Dones i del Fons Social Europeu.
  
Cinquena. Programes subvencionats
  
Els programes que podran ser objecte de les ajudes, tindran en compte els següents aspectes:
  
· Denominació i contingut de l'activitat extraescolar o complementària.
  
· Centre docent on s'impartirà l'activitat.
  
· Ubicació del centre docent (població, carrer o plaça i número)
  
· Nombre d'alumnes a què es dirigeix l'activitat.
  
· Franja horària en què s'impartirà l'activitat.
  
Sisena. Duració de les activitats
  
Les activitats, a què es fa referència en la base anterior, hauran de dur-se a terme durant l'any 2001.
  
Igualment, podrà sol·licitar-se ajuda per a totes aquelles activitats extraescolars o complementàries, realitzades durant l'any 2001, encara que s'hagueren iniciat amb anterioritat a la publicació d'aquesta ordre.
  
Setena. Cofinançament
  
1. La Conselleria de Benestar Social, a través de la Direcció General de la Dona, finançarà fins un màxim del 50% del cost total del projecte.
  
2. Serà necessària, a més, l'existència d'aportació econòmica de l'entitat sol·licitant per al desenvolupament de les activitats objecte del finançament.
  
Vuitena. Presentació de sol·licituds, documentació i termini
  
1. Les sol·licituds es presentaran en qualsevol dels registres dels serveis territorials de la Conselleria de Benestar Social o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a l'efecte i que es troben en aquesta ordre com a annex II.
  
La sol·licitud, a què es fa referència en el paràgraf anterior, haurà d'anar acompanyada de la documentació següent:
  
· Una fitxa descriptiva (annex III), per cadascun dels centres educatius, on es realitzaran les activitats extraescolars.
  
· Certificat del director del centre educatiu en el qual es porte a terme la realització de les esmentades activitats, sobre l'adequació del projecte o programa al pla general d'activitats de l'esmentat centre, en el conjunt.
  
· Certificat d'inscripció en el Cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.
  
· Certificat acreditatiu de l'acord de la Federació de què es derive el nomenament del seu representant legal i el DNI d'aquest.
  
· Documentació d'identificació fiscal de l'entitat sol·licitant.
  
· Dades de domiciliació bancària, segons model normalitzat facilitat a l'efecte en l'annex IV (fitxa de manteniment de tercers).
  
· Un projecte per cada una de les activitats complementàries o extraescolars, que es desitgen realitzar, juntament amb el pressupost de despeses, desglossat per conceptes i que es presentarà un per a cada una de les activitats incloses en l'annex III d'aquesta ordre, i en el qual constarà l'aportació financera per part de la Federació d'associacions de mares i pares d'alumnes que corresponga.
  
Quan la sol·licitud no reunisca els requisits establits en aquesta ordre o no s'acompanye la documentació que, d'acord amb la mateixa, resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que, si així no ho feren, se'ls tindrà per desistits de la seua petició, amb la prèvia resolució, que haurà de ser dictada en els termes previstos en l'article 42 de l'esmentada llei.
  
2. El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.
  
Novena. Valoració de les sol·licituds
  
Tota sol·licitud estarà subjecta a valoració a càrrec d'una comissió, designada a l'efecte, i que avaluarà mitjançant l'aplicació dels criteris de valoració, ponderats en ordre decreixent i que exposen a continuació:
  
· Els projectes o els programes d'activitats complementàries o extraescolars, que es desenvolupen en centres educatius que estiguen ubicats en zones desfavorides socialment i econòmicament i aquells que estiguen en nuclis urbans que, per les seues circumstàncies de desenvolupament industrial, dificulten la integració de la dona al món laboral.
  
· Els projectes que afecten a un nombre més gran d'alumnes, compresos entre els tres i dotze anys d'edat.
  
· Els projectes que es realitzen durant les franges horàries de 7.00 h a 9.00 h i de 17.00 h. A 20.00 h. Es valorarà, prioritàriament, els realitzats en horari comprés entre les 7.00 h i les 9.00 h.
  
· Per l'adequació que presente el projecte o programa al pla general d'activitats del centre educatiu en el conjunt.
  
· Pel major percentatge de cofinançament del projecte, per part de les federacions d'associacions de mares i pares d'alumnes.
  
Deu. Comissió Avaluadora
  
La Comissió de Valoració, a què es fa referència en la base anterior, estarà presidida per la cap de Servei de Gestió de Programes de la Direcció General de la Dona o persona en qui delegue i estarà formada per:
  
· La cap de Secció de Gestió de Programes de la Direcció General de la Dona o persona que delegue.
  
· La cap de Secció de Coordinació Administrativa de la Direcció General de la Dona.
  
· Les coordinadores de la Direcció General de la Dona en les seus d'Alacant i Castelló.
  
· Un/a tècnic/a de la Direcció Territorial de Benestar Social de València.
  
· Un/a tècnic/a de la Direcció General de Centres Docents de la Conselleria de Cultura i Educació.
  
Realitzada la valoració, per l'esmentada Comissió, s'efectuaran les propostes de resolució
  
Onze. Resolució
  
A proposta de la Comissió Avaluadora, la directora general de la Dona, per delegació del conseller de Benestar Social, dictarà la resolució procedent.
  
El termini màxim per a resoldre i notificar la resolució procedent, serà de dos mesos a comptar des de l'acabament del termini de presentació de sol·licituds.
  
Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i això sense perjudici que subsistisca l'obligació legal de resoldre sobre la petició formulada.
  
Les resolucions es notificaran als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i Procediment Administratiu Comú i, en la mateixa, constaran la denominació i quantia de l'activitat subvencionada, determinant, si és procedent, les obligacions accessòries a les quals haja de supeditar-se l'entitat beneficiària.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Dotze. Obligacions dels beneficiaris
  
Són obligacions dels beneficiaris:
  
· Realitzar les accions subvencionades segons el que preveu aquesta ordre i en la resolució d'aprovació, i justificar la seua execució.
  
· Facilitar a la Direcció General de la Dona de la Conselleria de Benestar Social les tasques de seguiment i de control.
  
· Subjectar-se a les accions de control financer de la Intervenció Delegada de la Generalitat Valenciana i, si és procedent, dels òrgans competents del Fons Social Europeu, en relació amb la subvenció concedida.
  
· Comunicar, en qualsevol moment de la vigència del programa, altres ajudes públiques que haguera obtingut i/o sol·licitat per a aquesta finalitat, motiu de la subvenció.
  
· Presentar un projecte per cada una de les activitats extraescolars, que es pretenga portar a terme.
  
Relació nominal dels alumnes, que es beneficien d'aquestes activitats.
  
· Presentar la pòlissa d'assegurança d'accidents de l'alumnat o, si no n'hi ha, la carta de garanties d'aquest.
  
· Estar al corrent de les obligacions tributàries i amb la Seguretat Social.
  
· Presentar una memòria que reculla i avalue els resultats de les activitats realitzades.
  
· Complir totes les obligacions que es troben previstes per al règim de subvencions i ajudes públiques, que li siguen aplicables a aquesta ordre, de conformitat amb el que disposa el text refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Tretze. Liquidació de les ajudes
  
1. Una vegada concedida la subvenció als sol·licitants, que corresponga, per les activitats extraescolars objecte d'aquesta ordre, es lliurarà el 40% de l'import de l'ajuda, en la manera prevista en l'article 47 bis del TRLHPGV.
  
Quant a les garanties per bestreta de subvencions, de conformitat amb l'apartat 3.Ab de l'esmentat article 47 bis, estaran exempts d'aquestes, aquells programes que no superen els quinze milions de pessetes.
  
2. El 60% restant de la subvenció es farà efectiu en finalitzar l'acció subvencionada i sempre amb anterioritat al 31 de desembre de l'any en curs.
  
Per a això serà necessària la justificació documental suficient i adequada de les despeses hagudes en la realització de les activitats objecte d'aquesta ordre, d'acord amb la normativa vigent.
  
Aquesta documentació haurà de correspondre, ineludiblement, a despeses realitzades durant l'exercici 2001.
  
A més dels documents justificatius o factures de despeses a què es refereix el paràgraf anterior, les entitats beneficiàries, hauran d'adjuntar el següent:
  
· Memòria que reculla i avalue els resultats de les activitats realitzades, a les quals es fa referència en la base dotzena d'aquesta ordre.
  
· Pòlissa corresponent a l'assegurança de l'alumnat, que es beneficie de les activitats extraescolars, subvencionades, en el cas que no s'haguera aportat amb anterioritat.
  
La declaració de despeses i la remissió de documents justificatius, realitzada als efectes establits en l'article 47 del text refós de la Llei d'Hisenda Pública de la Generalitat Valenciana, s'haurà d'efectuar en el termini màxim de 15 dies naturals comptador des de l'endemà de l'acabament de l'activitat, objecte de la subvenció, sempre que en la resolució no es fixara un altre termini distint.
  
Catorze. Minoració o revocació de les ajudes concedides
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades, que en el conjunt superen el cost de l'activitat que s'ha desenvolupar per l'entitat beneficiària, podrà donar lloc a la minoració de la subvenció concedida.
  
2. L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb la revocació de la subvenció i l'obligació de reintegrar les quantitats indegudament percebudes i l'interès de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà d'un mes des del moment en què s'incoe l'expedient de revocació o minoració, i, si és procedent, reintegrament. Una vegada transcorregut l'esmentat termini sense resolució expressa suposarà la caducitat del procediment.